b'\n_START_ARTICLE_\nFeromon\n_START_PARAGRAPH_\nFeromoni (gr\xc5\xa1ko \xcf\x86\xce\xad\xcf\x81\xcf\x89: phero - nositi + horm\xc3\xa2n - spodbujati, poganjati) so kemi\xc4\x8dni signali, ki ga v izredno majhnih koli\xc4\x8dinah izlo\xc4\x8dajo dolo\xc4\x8deni organizmi in spro\xc5\xbeijo naravni odziv pri drugem pripadniku iste vrste organizmov. Obstajajo mnogi tipi feromonov, kot so t. i. opozorilni feromoni, feromoni za ozna\xc4\x8devanje sledi hrane, spolni feromoni ter mnogi drugi, ki povzro\xc4\x8dijo spremembno v vedenju ali fiziolo\xc5\xa1kih procesih. Feromoni so najbolj dokumentirani pri \xc5\xbeu\xc5\xbeelkah, sporazumevanje preko feromonov pa je bilo odkrito tudi pri nekateri vreten\xc4\x8darjih in rastlinah._NEWLINE_Dolo\xc4\x8deni feromoni so ponekod izrabljeni kot pomo\xc5\xbeno sredstvo pri uni\xc4\x8devanju \xc5\xa1kodljivcev na pridelovalnih povr\xc5\xa1inah.\n_START_SECTION_\nAgregacijski feromoni\n_START_PARAGRAPH_\nFunkcija agregacijskih feromonov je obramba pred plenilci, izbira partnerjev in premaganje obrambe napadene \xc5\xbertve preko mno\xc5\xbei\xc4\x8dnega napada. Skupina posameznih organizmov se imenuje agregacija (skupek) ne glede na spol. Tako spadajo mo\xc5\xa1ki spolni feromoni pri \xc5\xbeu\xc5\xbeelkah med agregacijske feromone, saj privabijo na mesto zbiranja pripadnike obeh spolov. Ve\xc4\x8dino spolnih feromonov sicer izlo\xc4\x8dajo samice, medtem ko izlo\xc4\x8dajo samci le relativno majhen dele\xc5\xbe._NEWLINE_Agregacijski feromoni so bili odkriti pri hro\xc5\xa1\xc4\x8dih, polkrilcih, dvokrilcih in kobilicah. V zadnjih desetletjih so agregacijski feromoni postali pomembni kot pomo\xc5\xbeno sredstvo pri uni\xc4\x8devanju \xc5\xa1kodljivcev na pridelovalnih povr\xc5\xa1inah, kot so nekatere vrste pravih ril\xc4\x8dkarjev (npr. Anthonomus grandis, ki napada bomba\xc5\xbe, ter Sitophilus granarius, ki napada ri\xc5\xbe in koruzo). Prednosti tovrstnih snovi so, da sodijo med najbolj ekolo\xc5\xa1ko selektivne uni\xc4\x8devalne metode, niso nevarne za okolje in delujejo v zelo majhnih koli\xc4\x8dinah.\n_START_SECTION_\nOpozorilni feromoni\n_START_PARAGRAPH_\nNekateri organizmi spro\xc5\xa1ajo v primeru napada plenilca hlapne opozorilne feromone, ki povzro\xc4\x8dijo bodisi beg od nevarnosti (kot npr. pri listnih u\xc5\xa1eh) bodisi napadalnost (kot pri \xc4\x8debelah, mravljah in termitih).  Tudi nekatere rastline spro\xc5\xa1\xc4\x8dajo opozorilne feromone, najpogosteje v primeru prehranjevanja rastlinojedov, kar povzro\xc4\x8di izlo\xc4\x8danje tanina pri sosednjih rastlinah, zaradi katerega postanejo slednje neu\xc5\xbeitne za rastlinojede.\n_START_SECTION_\nSignalni feromoni\n_START_PARAGRAPH_\nSignalni feromoni povzro\xc4\x8dijo kratek odziv. Primer tega je spro\xc5\xa1\xc4\x8devalni hormon gonadotropinov oz. gonadoliberin (GnRH), ki pri samici povzro\xc4\x8di lordozo (upognjenost hrbtenice naprej), kar pripomore pri parjenju.\n_START_SECTION_\nPrimerski feromoni\n_START_PARAGRAPH_\nPrimerski feromoni spro\xc5\xbeijo dolo\xc4\x8dene spremembe v razvoju organizma.\n_START_SECTION_\nTeritorijski feromoni\n_START_PARAGRAPH_\nTeritorijske feroone odlo\xc5\xbeijo organizmi v okolje oz. na kopno in tako ozna\xc4\x8dijo meje svojega teritorija. Znan primer tega so psi in ma\xc4\x8dke, pri katerih se teritorijski feromoni nahajajo v urinu. Z vidika dajanja podatkov o samem osebku jih lahko imenujemo tudi informacijski feromoni.\n_START_SECTION_\nEpideikti\xc4\x8dni feromoni\n_START_PARAGRAPH_\nEpideikti\xc4\x8dni feromoni so v bistvu podtip teritorijskih feromonov in jih izlo\xc4\x8dajo samo samice \xc5\xbeu\xc5\xbeelk po izvalitvi jaj\xc4\x8de\xc4\x8d v bli\xc5\xbeino sade\xc5\xbeev, s pomo\xc4\x8djo katerih opozorijo druge samice iste vrste, da odlo\xc5\xbeijo jaj\xc4\x8deca nekje drugje. Tovrstne feromone je prvi dokumentiral francoski entomolog Jean Henri Fabre.\n_START_SECTION_\nSledilni feromoni\n_START_PARAGRAPH_\nSledilni feromoni so pogosti pri \xc5\xbeu\xc5\xbeelkah s socialno hierarhijo. Primer tega so mravlje, ki spro\xc5\xa1\xc4\x8dajo te feromone med potjo do vira hrane, kar privabi druge mravlje, da sledijo viru hrane po isti poti. Dokler obstajajo znatne koli\xc4\x8dine hrane, bodo mravlje nepretrgoma izlo\xc4\x8dale feromone, saj so slednji zelo hlapni ogljikovodiki. Po iz\xc4\x8drpanju vira mravlje prenehajo izlo\xc4\x8dati feromone, poleg tega pa vsaj eden osebek za\xc4\x8dne izlo\xc4\x8dati repelente, ki odvra\xc4\x8dajo druge pripadnike skupnosti od poti do iz\xc4\x8drpanega vira.\n_START_SECTION_\nSpolni feromoni\n_START_PARAGRAPH_\nPri \xc5\xbeivalih spolni feromoni ozna\xc4\x8dujejo sposobnost samice za parjenje. Tudi samci spro\xc5\xa1\xc4\x8dajo spolne feromone, v katerih je vsebovana informacija o vrsti in genotipu osebka. Veliko vrst \xc5\xbeu\xc5\xbeelk spro\xc5\xa1\xc4\x8da spolne feromone za privabljanje partnerjev; nekateri metulji lahko tako zaznajo potencialnega partnerja tudi do 10 km dale\xc4\x8d. Morski je\xc5\xbeki spro\xc5\xa1\xc4\x8dajo feromone v vodo, ki povzro\xc4\x8dijo hkratno spro\xc5\xa1\xc4\x8danje spolnih celic (gamet) pri drugih morskih je\xc5\xbekih. _NEWLINE_Spolne feromone se izrablja tudi kot pomo\xc5\xbeno snov v pasteh za \xc5\xa1kodljivce pridelovalnih povr\xc5\xa1in.'